## Uredba o Hrvatskom centru za konjogojstvo - Državna ergela Lipik

### NN 77/2008 (4.7.2008.), Uredba o Hrvatskom centru za konjogojstvo - Državna ergela Lipik

# VLADA REPUBLIKE HRVATSKE

**2517**

Na temelju članka 12. Zakona o ustanovama (»Narodne novine«, broj 76/93, 29/97,
47/99 i 35/2008), Vlada Republike Hrvatske je na sjednici održanoj 2. srpnja
2008. godine donijela

## UREDBU

### O HRVATSKOM CENTRU ZA KONJOGOJSTVO – DRŽAVNA ERGELA LIPIK

Članak 1.

(1) Ovom se Uredbom osniva ustanova pod nazivom: Hrvatski centar za konjogojstvo
– Državna ergela Lipik (u daljnjem tekstu: HCK).
(2) Sjedište HCK-a je u Lipiku.
(3) HCK obavlja uzgoj konja lipicanske pasmine u Ergeli Lipik.

Članak 2.

(1) Osnivač HCK-a je Republika Hrvatska, a prava i dužnosti osnivača obavljat će
Ministarstvo poljoprivrede, ribarstva i ruralnog razvoja (u daljnjem tekstu:
Ministarstvo).
(2) HCK ima svojstvo pravne osobe, s pravima i obvezama propisanim ovom Uredbom,
drugim zakonima i statutom HCK-a.

Članak 3.

(1) Djelatnost HCK-a čine sljedeći poslovi i zadaci:
1. provođenje programa uzgoja lipicanaca u Ergeli Lipik;
2. provođenje uzgojno – selekcijskog rada u Ergeli Lipik;
3. koordinacija provedbe uzgojno selekcijskog rada i genetskog unaprjeđivanja
ostalih pasmina kopitara u Republici Hrvatskoj;
4. vođenje i/ili koordinacija provedbe uzgojnih programa za pojedine pasmine i
sojeve kopitara;
5. ispitivanje uzgojne i uporabne vrijednosti kopitara;
6. sudjelovanje pri provođenju zaštite i očuvanja izvornih i zaštićenih pasmina
i sojeva kopitara u Republici Hrvatskoj;
7. pomoć pri uspostavi i radu uzgojnih udruženja uzgajivača kopitara;
8. izdavanje identifikacijskog dokumenta (putovnice) i drugih potvrda o
kopitarima;
9. sudjeluje u organiziranju prometa kopitara;
10. sudjeluje u organiziranju izložbi, smotri i drugih manifestacija kopitara;
11. provođenje programa istraživanja na području uzgoja i selekcije kopitara;
12. koordinira pri športskim natjecanjima (zaprežni šport, dresura i druge
discipline);
13. korištenje konja iz ergela u turističkoj ponudi, rekreaciji, hipoterapiji,
lovu, hobi-programima, tradicionalnim priredbama i izložbama;
14. korištenje konja iz ergele u državnom protokolu, vojsci, policiji i školskom
obrazovanju;
15. davanje mišljenja Ministarstvu u području uzgoja kopitara;
16. izrada razvojnih programa, tehnoloških i investicijskih studija iz područja
uzgoja i korištenja kopitara;
17. informiranje i izobrazba uzgajivača;
18. izdavačka aktivnost iz područja uzgoja i korištenja kopitara;
19. drugi poslovi utvrđeni Statutom.
(2) HCK ne može mijenjati djelatnost bez suglasnosti osnivača.

Članka 4.

HCK uređuje međusobne odnose u provedbi uzgojnih mjera s Hrvatskim stočarskim
centrom te uzgojnim organizacijama.

Članak 5.

(1) HCK-om upravlja Upravno vijeće HCK-a.
(2) Upravno vijeće HCK-a čine predsjednik i četiri člana.
(3) Predsjednika i članove Upravnog vijeća HCK-a imenuje i razrješava Vlada
Republike Hrvatske (u daljnjem tekstu: Vlada) iz redova istaknutih stručnjaka iz
područja djelatnosti HCK-a, na prijedlog Ministarstva.
(4) Predsjednik i članovi Upravnog vijeća HCK-a imenuju se na vrijeme od četiri
godine.
(5) Predsjednik i članovi Upravnog vijeća HCK-a mogu biti razriješeni i prije
isteka mandata na prijedlog Ministarstva.

Članak 6.

(1) Upravno vijeće HCK-a donosi Statut koji potvrđuje Ministarstvo.
(2) Upravno vijeće HCK-a;
– donosi godišnji program HCK-a i prati njegovo izvršenje;
– donosi proračun prihoda i rashoda HCK-a;
– donosi akt o unutarnjem ustroju i načinu rada;
– donosi akt o plaćama i naknadama zaposlenika;
– donosi program rada i razvoja HCK-a;
– odlučuje o kupnji, prodaji i terećenju nekretnina u vlasništvu HCK-a;
– odlučuje o zaduživanju HCK-a;
– donosi Poslovnik o radu;
– odlučuje o drugim pitanjima utvrđenim Statutom HCK-a.

Članak 7.

(1) Radom HCK-a rukovodi ravnatelj kojeg imenuje i razrješava Upravno vijeće HCK-a
na prijedlog ministra poljoprivrede, ribarstva i ruralnog razvoja (u daljnjem
tekstu: ministar).
(2) Ravnatelj HCK-a imenuje se na vrijeme od četiri godine.
(3) Ravnatelj HCK-a može biti razriješen i prije isteka mandata.

Članak 8.

Ravnatelj HCK-a:
– rukovodi HCK-om;
– zastupa i predstavlja HCK i odgovoran je za njegov rad;
– u sklopu prava i dužnosti utvrđenih ovom Uredbom organizira i osigurava
zakonito i učinkovito obavljanje poslova iz djelokruga rada HCK-a;
– predlaže Upravnom vijeću HCK-a donošenje akata iz njegove nadležnosti;
– izvršava odluke Upravnog vijeća HCK-a;
– obavlja druge poslove koji su mu Statutom ili drugim općim aktima HCK-a
stavljeni u nadležnost.

Članak 9.

Ravnatelj HCK-a može imati jednog ili više pomoćnika koje imenuje i razrješava
Upravno vijeće na prijedlog ravnatelja.

Članak 10.

Prava, obveze i odgovornost zaposlenih u HCK-u ostvaruju se u skladu s propisima
o radu i kolektivnim ugovorom.

Članak 11.

(1) Sredstva za osnivanje i početak rada HCK-a osiguravaju se sa pozicije
Državnog proračuna Republike Hrvatske za 2008. godinu.
– K401090 Ergela Lipik, u iznosu od 2.000.000 kuna;
– K650090 Razvoj športskog konjogojstva od 500.000 kuna;
(2) Sredstva za poslovanje i rad HCK-a pribavlja obavljanjem djelatnosti HCK i
iz državnog proračuna.
(3) HCK može stjecati sredstva i iz drugih izvora, donacija, sponzorstava i na
drugi način, sukladno općim aktima HCK-a.
(4) Ako u obavljanju svoje djelatnosti HCK ostvari višak prihoda nad rashodima,
taj se višak prihoda upotrebljava isključivo za obavljanje i razvoj djelatnosti
HCK-a.

Članak 12.

HCK vodi računovodstvo i sastavlja financijske izvještaje sukladno propisima za
neprofitne organizacije.

Članak 13.

(1) HCK ne može bez suglasnosti Ministarstva steći, opteretiti ili otuđiti
nekretnine ili drugu imovinu, čija je pojedinačna vrijednost veća od iznosa
utvrđenog statutom HCK-a.
(2) HCK ne može bez suglasnosti Ministarstva ugovoriti niti druge poslove, čija
vrijednost prelazi iznos određen Statutom HCK-a.
(3) Republika Hrvatska solidarno i neograničeno odgovara za obveze HCK-a.
(4) Sva ostala prava i obveze Ministarstva i HCK-a, koja nisu uređena ovom
Uredbom, uredit će se Statutom HCK-a.

Članak 14.

Upisom HCK-a u sudski registar ustanova, HCK preuzima konje otuđene u
Domovinskom ratu smještene u Lipiku i sva druga prava i obveze koje iz toga
proizlaze.

Članak 15.

(1) U roku 30 dana od dana stupanja na snagu ove Uredbe, Vlada će imenovati
članove Upravnog vijeća HCK-a.
(2) Upravno vijeće HCK-a dužno je u roku 60 dana od dana stupanja na snagu ove
Uredbe donijeti Statut i ostale akte potrebne za rad HCK-a.

Članak 16.

Do imenovanja tijela iz članka 15. stavka 1. ove Uredbe i izbora ravnatelja HCK-a,
poslove rukovođenja obavljat će privremeni ravnatelj, sukladno članku 15. stavku
1. Zakona o ustanovama, kojeg imenuje ministar.

Članak 17.

Ova Uredba stupa na snagu osmog dana od dana objave u »Narodnim novinama«.

Klasa: 320-08/08-01/01
Urbroj: 5030116-08-1
Zagreb, 2. srpnja 2008.

Predsjednik
**dr. sc. Ivo Sanader**, v. r.

Uredba, NN 77/2008-2517
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)